
  STRUČNÉ VYSVETLENIE ČASU

  Plávajúce mesto sa riadi vlastnými hodinami. Benátky a priľahlé ostrovčeky odjakživa vzbudzovali dojem, že zamrzli v čase – a možno aj áno. Mesto postavené na drevených stĺpoch a pretkané kanálmi sa vypína nad lagúnou a jeho atmosféra ani architektúra sa za stovky rokov takmer nezmenili. Iba člny dnes poháňajú motory, no zdá sa, že čas tu napriek tomu plynie iným tempom ako inde na svete.


  K trblietavým pokladom Benátok patrí už stáročia sklo z neďalekého ostrova. Sklo je zvláštna látka. Vyrába sa z roztaveného piesku, ktorý sa akoby zázrakom stáva priesvitným, ba až čírym. Odborníci sa dodnes nedokážu zhodnúť, či je sklo tekuté alebo pevné. Kedysi nesprávne hlásali, že tečie aj dlho potom, ako vychladne, hoci neuveriteľne pomaly. Ako dôkaz im slúžil fakt, že starodávne okenné tabule sú niekedy hrubšie naspodku ako hore. Pravdou však je, že sklo netečie a nehromadí sa na spodku tabule, dokonca ani tak pomaly, že by sme si to nevšimli. Spodná časť tabule je hrubšia jednoducho preto, že kedysi sa tak okenné sklá vyrábali. Tento mýtus sa však šíri aj naďalej – možno preto, že chceme veriť, že rovnako ako na ostrov, kde sa vyrába, ani na sklo sa nevzťahujú bežné zákony prírody. Žije si vlastným tempom, rovnako ako Benátky a ostrov Murano.


  Remeselníci aj umelci majú k času takisto rozporuplný vzťah. Maliari, spisovatelia, rezbári, krajčíri, tkáči a áno, aj sklári. Ľudia, ktorí tvoria, sa pri práci často dostávajú do sústredeného stavu, ktorý psychológovia nazývajú „flow“, doslova prúdenie. Keď sa pohrúžia do roboty, prestávajú vnímať plynutie času.


  To isté platí pre čitateľov.


  Rýchlosť plynutia času sa dá odhadnúť prekvapivo ťažko. Možnože pre vás plynie pomalšie ako pre ostatných. Veď ako by ste mohli vedieť, že niekde hodiny tikajú inou rýchlosťou ako u vás doma? Alebo že umelci z plávajúceho mesta a zo skleneného ostrova starnú pomalšie ako zvyšok sveta?


  PRVÁ ČASŤ


  ČAŠE, KORÁLIKY A DELFÍNY


1



Ak hodíte okruhliak na hladinu vody dostatočne zručne, niekoľko ráz sa od nej odrazí, niekedy poskočí len o kúsok, inokedy o niekoľko metrov.

A teraz si predstavte, že namiesto vody by sme dosadili čas.

Začnite s kamienkom v ruke na severnom okraji Benátok, obrátení tvárou k ostrovu Murano, ktorý je od Benátok vzdialený pol hodiny plavby gondolou cez lagúnu. Kameň ešte nehádžte. Píše sa rok 1486, vrcholí obdobie renesancie a Benátky si užívajú postavenie obchodného centra Európy a do veľkej miery aj celého sveta. Zdá sa, že mocnému mestu na vode sa bude dariť už navždy.

Orsola Rossová má deväť rokov. Býva na Murane a so sklom zatiaľ ešte nepracovala…



Kanál bol plytší, ako Orsola čakala. Keď doň spadla, ohromilo ju, aká je voda studená. Mlátila okolo seba rukami a klesala čoraz nižšie, až kým sa chodidlom nedotkla blatistého dna. Dovtedy zdanlivo hlboké a tajomné kanály zrazu stratili všetko čaro. Počula, ako jej matka vykríkla a brat Marco sa len smial. Orsola sa prskajúc vynorila z vody. Keď sa postavila, siahala jej len po plecia.

„Ty si ma strčil!“ zvolala. „Cretino!“

„Orsola, basta!“ zahriakla ju Laura Rossová. „Ľudia počúvajú.“

Mala pravdu. Murančania stáli vo dverách sklárskych dielní, ktoré lemovali fondamenta, a smiali sa na malej Rossovej v kanáli.

„Nestrčil,“ odvrkol Marco. „Si taká nešikovná, že si tam spadla sama, bauca! Moja sestra je hlupaňa!“

Orsola sa spolu s matkou a bratmi vracala z návštevy u tety a starej mamy, ktoré žili na druhej strane ostrova. Jej nonna bola chorá a trvala na tom, že ich musí vidieť. Bola presvedčená, že umiera, no aj tak vstala a podala Orsole malé vrecko píniových orechov, ktoré nedávno kúpila na trhu, lebo nechcela, aby vyšli navnivoč, keby zomrela. Zia Giovanna pri tej myšlienke zagúľala očami, ale Orsola si vrecúško od starej mamy opatrne vzala a v duchu si sľúbila, že ho venuje Maddalene, ich slúžke. Rossovci kráčali pozdĺž Rio dei Vetrai – Kanála sklárov –, ktorý pretínal časť Murana, v ktorej stálo množstvo sklární. Vtom do nej Marco silno strčil a ona sa zrútila do vody. Počas pádu si však zachovala rozvahu a balíček s orechmi hodila za seba. Keď jej príbuzní neskôr ten príbeh rozprávali, vždy na to upozornili – že malá Orsola mala dosť rozumu, aby neprišla o vzácne píniové orechy.

Druhý brat Giacomo, ktorý sa vždy správal láskavo a teda nebol ničím zaujímavý, k nej zostúpil po neďalekých schodoch pokrytých riasami, kľakol si do bahna, natiahol k nej ruku a vytiahol ju po klzkých schodoch hore. Orsola klesla na fondamenta, lapala dych, vypľúvala vodu a potom chvíľu len s hrôzou ležala na zemi. Do kanálov padali iba opilci alebo ľudia, ktorí v noci nevideli, kam kráčajú.

Laura Rossová zdvihla dcéru na nohy a začala ju utierať vlastnou šatkou. „Aká si studená a špinavá,“ mrmlala. Poobzerala sa, aby sa presvedčila, že sa na nich už nik nedíva, potom kývla na neďaleké dvere. „Mala by si sa ísť ohriať k Barovierovcom k peci.“

„To nemôže,“ poznamenal Giacomo. „Nikdy ju nepustia dnu.“

„Ale pustia, keď zbadajú, že je do nitky premočená. Aj keď pochádza od konkurencie.“ Laura vrhla pohľad cez filigránové okienko v železných dverách a v tvári sa jej zračilo, že tuho rozmýšľa. Potom ich otvorila a dcére prikázala: „Buď potichu. Maj oči otvorené, potom mi povieš, čo si videla.“

Orsola váhala, no vedela, že s mamou sa neradno hádať. Okrem toho bola celá mokrá a uzimená a neďaleká pec ju lákala. Počula jej tlmené hučanie. Vcupkala teda dnu, matka za ňou zabuchla dvere a odrezala ju od rodiny. Orsola sa obzrela a cez malé okienko zbadala, ako sa Marco uškŕňa, Giacomo sa tvári ustráchane a Laura jej rukou naznačuje, aby šla ďalej, akoby zaháňala sliepky.

Orsola sa vydala chodbou, ktorá ústila do dvora. Nik tam nebol, našla len kopu debien, fúriky plné rozbitého skla, hromadu dreva a dlhé sklenené tyče rôznych farieb opreté o stenu. Na zemi sa ako farebná námraza ligotali miniatúrne čriepky skla. Vládol tam neporiadok. Dvor obklopovali nízke budovy. Nachádzal sa tam sklad na sklo a popol, piesok a vápno, z ktorého sa sklo vyrábalo. Viedli doň otvorené dvere a Orsola za nimi zbadala police plné tanierov, mís, podnosov a váz rôznych tvarov, veľkostí a farieb, nekonečné rady pohárov, lustre zamotané ako chápadlá chobotníc – všetky čakali, kým ich zabalia a pošlú loďou do Amsterdamu, Lisabonu, Londýna, Hamburgu alebo Konštantínopolu. Orsola občas počula otca, ako tie mestá spomína. Jednu stranu dvora ohraničoval obchodík, kde si návštevníci mohli kúpiť rozmanité hotové výrobky.

Barovierovci podnikali podobne ako Orsolina rodina, ibaže dielňa Rossovcov bola menšia a Lorenzo Rosso si veľmi potrpel na poriadok a čistotu. Jeho učni sa sťažovali, že prvé mesiace strávia iba prekladaním nástrojov z miesta na miesto a tlačením fúrika, s horúcim sklom vôbec neprichádzajú do kontaktu. Každá dielňa mala vlastný štýl, ktorý určovala povaha majstra. Zdalo sa, že majster Giovanni Barovier je dosť neporiadny.

Napriek tomu Barovierovci patrili medzi hviezdnych sklárov. Giovanniho otec Angelo Barovier dokázal z neporiadku vyčariť nespočetné množstvo vynálezov vrátane cristallo veneziano, číreho skla, ktoré od základov zmenilo prácu na Murane, len čo ho ostatní majstri dokázali okopírovať, a calcedonio, skla, ktoré pripomínalo nerast chalcedón. Barovierovci boli tiež priekopníkmi tvarovania skla do dlhých tyčí. Dnes ich už používali všetci sklári na výrobu ozdobných prvkov čaší, lustrov a tanierov. Angelo zomrel pred niekoľkými rokmi, no Giovanni pokračoval v rodinnej tradícii a svoje metódy výroby skla strážil ako oko v hlave. Všetky sklárske rodiny mali vlastné tajné recepty, ktoré nikomu neprezradili. Nechceli by, aby im do dielne vnikol narušiteľ a videl, čo chystajú.

Pred dverami dielne Orsola zaváhala. Počula pec a mužov, ktorí po sebe pri práci vykrikovali. Čo tam vlastne robí? Určite ju objavia a vyhodia na ulicu ako nejakú rozbitú misu. Ale matka nástojila, tak pootvorila dvere, stiahla brucho a cez úzku štrbinu sa pretisla dnu.

Dielňa bola plná mužov, ktorí striedavo vyťahovali dlhé železné palice na naberanie skla z pece a potom ich opäť strkali dnu. Na konci tyčí boli pripevnené roztavené gule skla, ktoré točili a gúľali na plochej kovovej platni či ich vtláčali do foriem rôznych tvarov. Hotové výrobky nakoniec umiestnili do chladiacej pece, kde pomaly chladli. Chlapci prikladali do ohňa a prenášali vedrá s vodou. Všetci obskakovali majstra, ktorý sedel za pracovným stolom. Aj tu šumela tvorivá energia rovnako ako u nich doma, no dielňa Barovierovcov bola väčšia a hlučnejšia ako dielňa Lorenza Rossa, častejšie sa v nej ozýval piskot a krik. Orsola vedela, že nesmie zavadzať, a prikradla sa bližšie k ohňu. Všimol si ju jeden z garzonetti – boli to malí chlapci, ktorí pomáhali pri peciach a dúfali, že raz sa z nich stanú garzoni, sklárski učni. Chlapec umýval dlážku, a keď zbadal cudzie dievča, ustrnul. Orsola si pritisla prst k ústam. Nekrič, naznačila perami potichu. Neprezraď ma.

No potom pohľadom zachytila medzi pobehujúcimi mužmi istú osobu a na učňa úplne zabudla: žena. Stála tam s rukami založenými vbok a váhou presunutou na jednu nohu. Všetko na nej pripomínalo štvorec – široké plecia, čelo, dokonca aj drdol sivých vlasov. Na rozdiel od ľudí okolo sa takmer nehýbala.

Bola to Maria Barovierová, Angelova dcéra, sestra majstra Giovanniho. Orsola ju poznala len z videnia. Vždy z diaľky pozorovala, ako sa prechádza po riva alebo cez námestie Campo San Stefano, či ako sedí na omši. So zavretými očami a s ostrou čeľusťou pripomínajúcou rýľ budila dojem, že spí. Maria Barovierová bola hotový úkaz, lebo pracovala so sklom napriek tomu, že bola žena. Na jej ostrom jazyku sa porezalo už mnoho hlupákov. Volali ju Marietta, ale Orsola bola toho názoru, že takej pôsobivej žene sa zdrobneniny nehodia.

Maria sa mračila na hrubú sklenenú tyč, ktorú jej podával jeden z učňov – mladík s úzkou tvárou o rok či dva starší od Orsolinho brata Marca. „Nie. Červená musí byť výraznejšia, aby vyrovnala ostatné farby. Inak korálik príliš zahltí modrá a biela. Počúvaš ma vôbec?“ V jej hlbokom hlase bolo počuť rozčúlenie. „Kde je forma? Musím ti to ukázať znova a už ma to nebaví.“

Chlapcovi sa na tvári zračil strach, bežný jav u väčšiny nových garzoni, ktorí ešte nevedeli, na čom sú. Odvrátil pohľad od zamestnávateľky a uprel ho na Orsolu. Mal veľmi tmavé oči, takmer čierne, a Orsola ostala stáť ako prikovaná.

Maria Barovierová nasledovala jeho pohľad. Stále sa mračila rovnako, dokonca aj keď si všimla sliz z kanála na Orsoliných šatách. „Zmizni, Rosso!“ vyštekla. „Spia!“

Orsola vzala nohy na plecia a vyrútila sa von dverami. Muži boli takí zabratí do práce, že sa ani neobrátili. Takéto divadielko prenechali ženám a učňom. Dievča prebehlo po kryštálikoch vo dvore, ktoré jej chrupčali pod nohami, otvorilo si vchodové dvere a vyšlo na Fondamenta dei Vetrai. Orsola mala pocit, že vnútri nestrávila len pár minút, ale celé hodiny. Akoby vošla do iného sveta a teraz sa vrátila späť. Jej rodina zmizla. Určite sú už všetci doma a matka čaká na hlásenie, hoci videla veľmi málo. Rodiny sklárov si neboli nepriateľské, no ani sa nedelili o svoj priestor, prácu a tajomstvá. Majstri spolu niekedy pili alebo hrali karty, sťažovali sa na clá alebo obchodníkov zo štvrte Rialto na druhej strane lagúny, ktorí sa ich snažili ošklbať, alebo na prelietavú benátsku Radu desiatich. Tá vydávala nové smernice, ktoré upravovali, čo smú a čo nesmú vyrábať. Ale nikdy sa nerozprávali o skle. Na Murane to bolo bežné. Každý pomáhal ostrovu a sklárskemu priemyslu ako takému, no poza chrbát ostatných ohováral: že nemajú takú vybrúsenú techniku, že ich výrobky nie sú dosť originálne alebo zaujímavé. Ich vlastné boli vždy lepšie.

Orsola sa pri peci Barovierovcov vyhrievala sotva minútu, takže bola stále premočená a uzimená. Bežala pozdĺž kanála a cez most Ponte di Mezzo až domov. Na kanáli vesloval Bruno, statný mladý loďkár, ktorého poznal každý Murančan, a chystal sa zakotviť pod mostom. Veslom ukázal na kal, ktorý pokrýval prednú časť Orsoliných šiat. „Zablatené šteňa!“ zvolal. „Tvoj brat mi povedal, že si skočila do kanála. Trénuješ na morskú vílu či nebodaj chceš byť delfínom?“

„Neskočila som! Marco ma sotil.“

Bruno sa zachechtal. „Ktorému Rossovi mám veriť?“

Orsola sa zachmúrila a znova sa rozbehla. Nevšímala si poznámky susedov o tom, aká je špinavá a nešikovná. Keď prišla domov, zatlačila na železné dvere a vošla na dvor. Na jednej strane bol sklad a na druhej dom, v ktorom bývala rodina. V zadnej časti dvora stála dielňa s pecou, v ktorej dňom i nocou horel oheň. Ten nesmel vyhasnúť nikdy s výnimkou augusta, keď bolo príliš horúco na prácu a sklári mali letné prázdniny. Popri dielni viedol úzky priechod na malé mólo na brehu lagúny, kde člny preberali výrobky zo skla pre benátskych obchodníkov alebo vykladali piesok na výrobu skla či drevo do pece. Drevo z terraferma, z pevniny, neustále privážali nákladné riečne člny, lebo tam rástlo oveľa viac stromov ako na ostrovoch.

Orsola chcela ísť do dielne a ohriať sa pri jasnej žiare horúceho ohňa, ale matka určite čakala, že najprv pôjde za ňou. Prešla teda cez dvor do kuchyne, kde bolo tiež teplo, ale inak ako pri peci – horel tam malý ohník, na ktorom varili, no ani zďaleka nedosahoval takú teplotu, aby nad ním mohli pracovať so sklom. Niekedy, keď Maddalena potrebovala veľmi vysokú alebo relatívne nízku teplotu, nenápadne strčila nádoby s jedlom do konkrétnej časti pece, hoci Lorenzo sa vždy tváril podráždene, keď slúžka bez povolenia vkročila do dielne, kde pracoval.

Marco sedel v kuchyni za dlhým stolom, kde jedávali, ak bolo vonku na dvore príliš chladno. Pomaly, ale isto sa prelúskaval píniovými orechmi, zatiaľ čo Laura Rossová krájala cibuľu a Maddalena vyprážala sardinky na sarde in saor, sladkokyslý pokrm, ktorý často jedávali.

„Tvoje šaty!“ zhíkla Maddalena. „Čo si robila? Okamžite si ich vyzleč!“

Laura zdvihla hlavu od cibule. „Dlho si tam nevydržala. Čo si videla?“

Jej nedočkavosť v kombinácii s Marcovou nonšalantnosťou (vyhadzoval oriešky do vzduchu a chytal ich ústami) priviedli Orsolu k myšlienke, že to možno celé naplánovali – že ju brat sotil do kanála práve pred dielňou Barovierovcov náročky a ona tak musela vojsť dnu.

„Mali veľa práce, bolo tam dosť ľudí,“ spustila.

„Čo vyrábali?“

„Neviem.“ Viac ju zaujala Maria Barovierová ako maestro. „Myslím, že čaše.“ Väčšina sklárov vyrábala poháre na víno, takže určite nebola ďaleko od pravdy.

„Ty si si ani nevšimla, čo vyrábajú?“ vysmieval sa jej Marco. „Bauca! Mala si namiesto nej poslať mňa.“

Takže ju tam naozaj poslali náročky. Malá časť Orsolinho ja sa tešila, že vybrali ju a nie jej brata.

Maddalena mu vytrhla vrecúško. „Nejedz ich toľko, neostane nám na saor!“

„Bola tam Maria Barovierová,“ pokračovala Orsola.

„Marietta?“ Laura Rossová odložila nôž, aby sa mohla sústrediť na dcérine slová. „Čo tam robila?“

„Rozprávala sa s jedným garzone. Hrešila ho za to, ako vyrobil tyč.“

„Tak tyč, čo? Videla si ju?“

Orsola prikývla.

„Aká bola hrubá?“

„Ako otcov palec.“

„Akú mala farbu?“

„Červenú, bielu a modrú.“

„To je zvláštna kombinácia.“

„Povedala, že červená je dôležitá. Na vyváženie farieb.“ Orsola zmĺkla. „Rosso,“ zopakovala. Jej priezvisko znamenalo červená. Odrazu bola presvedčená, že Maria Barovierová vedela, že je Rossová – z akej rodiny pochádza. Ale matke nepovedala, že ju nazvala špiónkou. „Bola to sklenená tyč na výrobu korálikov. Maria spomenula formu.“

„Koráliky! Červené, biele a modré. A nie z ťahanej tyče, ale dokonca z formy.“ Matka vyzerala zamyslene. „Per favore, odlož tie špinavé šaty aj spodničku na kopu a nájdi si niečo suché. O korálikoch nikomu ani slovo. Musím to povedať tvojmu otcovi.“

Orsola sa vyzliekla z vlhkých šiat a odložila ich na obávanú kopu špinavej bielizne, z ktorej nikdy neubúdalo. Muži a chlapci sa v horúcej dielni tak potili, že sa prezliekali každý deň, a ona s matkou jednostaj ohrievali vodu a prali šaty v kadi plnej pálivého lúhu, potom vešali košele, nohavice a spodnú bielizeň na šnúru pri ohni, aby uschli, či rozprestierali mokré plachty, aby sa bielili na poliach za kláštorom pri kostole Santa Maria degli Angeli. Laura Rossová pranie z duše nenávidela a Orsola cítila v kostiach, že keď bude dosť stará, aby mohla prať sama, matka jej túto prácu prenechá a ona ju bude nenávidieť rovnako.

Večer sedela Orsola v kuchynskom kúte s Giacomom a gúľali si guľôčku, ktorú im vyrobil otcov pomocník Paolo. Marco štuchal kutáčom do ohňa, Lorenzo popíjal víno a Laura mu plátala rukáv na košeli, do ktorého vypálil dieru horúci kus skla.

„Marietta Barovierová vyrába niečo nové,“ povedala Laura manželovi. „Manželky majstrov klebetili a čosi som začula. A teraz už viem. Vyrába koráliky.“

„Tak koráliky, čo?“ poznamenal Lorenzo Rosso. „S tým si nemusíme robiť starosti.“

„Znelo to, akoby tie koráliky boli niečím výnimočné. Nóbl koráliky, čo môže predať za dobrú cenu.“

„Ale my koráliky nevyrábame, takže nám nebude konkurovať.“

„Možno by sme mali.“

„Mali čo?“

„Vyrábať koráliky.“ Laura znela podráždene, akoby sa snažila manželovi naznačiť, že s ňou má držať krok.

Pokrútil hlavou. „Máme dosť práce s pohármi, krčahmi a misami. Ak by sme na nich chceli zarobiť, museli by sme si ťahať vlastné tyče. Chlapi nevedia, ako na to.“ Pri výrobe tyčí – či už na koráliky alebo na iné sklenené výrobky – museli dvaja muži ťahať nahriate sklo v tvare valca za oba konce, až kým nebolo úplne tenučké. Potrebovali ste na to dlhú uličku v dielni a aj zručnosti, ktoré už iní dotiahli do dokonalosti. Rossovci si tyče kupovali od iných sklárov, nevyrábali vlastné. Lorenzo obmedzil ich výrobu na poháre, džbány a misy. Tvrdil, že je lepšie vyrábať pár vecí, ktoré sú kvalitné – vecí, ktoré budú ľudia vždy potrebovať, žiadne prečačkané lustre či svietniky. Bola to konzervatívna a stabilná dielňa – taká, čo nikdy nebude mať núdzu o objednávky, ale ani nikdy nezbohatne.

„Vypočítaš to?“ nástojila manželka. „Vydeľ náklady na nákup tyčí počtom korálikov, ktoré z nej môžeme vyrobiť a predať. Zistíš, koľko by sme zarobili?“

Lorenzo Rosso jej venoval krátky pohľad a Orsola už vedela, čo to znamená: už žiadne otázky.



***



O mesiac predstavili Barovierovci svetu korálik v tvare súdka, veľký asi ako posledný článok na mužskom palci, s názvom rosetta. Bol vyrobený z vrstiev červenej, bielej a modrej tyče, ktoré umiestnili do hviezdicovitých foriem a vygúľali do tvaru dlhého valca. Vzniknutú farebnú tyč potom rozstrihali na jednotlivé koráliky, zrezané tak, aby cez modrú farbu prenikalo dvanásť vrcholov bielych hviezd. Vyzerali ako vrúbkované mušle, jedinečne a dômyselne. Keď ich Laura Rossová prvý raz držala v rukách, vyhlásila, že sú mimoriadne škaredé a že si nevie predstaviť, kto by ich kúpil. Ale Orsole sa veľmi páčili – vyzerali zvláštne, na Murane nikto nikdy nič také nevyrobil. Rosette sa pomaly začali predávať – najprv len po pár kusoch, pretože boli podivné a potrebovali čas, aby sa uchytili a stali pýchou afrických náčelníkov. Benátsky dóža Marii Barovierovej dokonca udelil povolenie, aby si postavila vlastnú malú pec na výrobu špeciálnych korálikov, ktoré vytvorila. Žena, ktorá má vlastnú pec – to bola novinka. Nič také sa pravdepodobne už nikdy nestane, ibaže by sa svet od základov zmenil.

Orsola Mariu občas stretla na Fondamenta dei Vetrai alebo na trhu na námestí Campo Santo Stefano, kde zjednávala cenu sardiniek, akoby bol každý soldo hoden toľko čo ducato, aj keď Barovierovci boli dosť bohatí, aby si nad cenami rýb vôbec nemuseli lámať hlavu. Orsola na ňu niekedy narazila, ako sa večer sama prechádza po okraji námestia Campo San Bernardo, keď Murančania vychádzali von na passeggiata, aby sa porozprávali so známymi. Maria Barovierová sa Orsole nikdy neprihovorila, ale občas sa na ňu kradmo pozrela. Akoby jej pohľad hovoril: „Orsola Rossová, viem, že existuješ.“



Orsolin život sa točil okolo nekonečnej kopy špinavého oblečenia, práce v záhrade a upratovania, ale vždy, keď mala voľnú chvíľku, našla si cestu do dielne. Prinášala správy alebo biscotti, ktoré upiekla Maddalena. Potom sa tam chvíľu zdržala a pozorovala, ako vyrábajú vázy, poháre alebo zdobené čaše pre palazzi na muranskom Veľkom kanáli, ktoré vlastnili Benátčania. Ostrov Murano bol od Benátok vzdialený len pol hodiny plavby člnom a bohatí Benátčania ho využívali ako miesto, kde si mohli oddýchnuť od preplneného a sofistikovaného mesta, v ktorom bývali. So sklármi a rybármi veľmi neprichádzali do kontaktu. Nepili v krčmách, organizovali vlastné večierky, vodili si vlastných sluhov a využívali služby vlastných gondolierov. Ale radi sa dívali na výrobky sklárov. Väčšina muranského skla sa vyvážala do zahraničia, ale pár kusov ostalo vždy doma, aby ich sklári mohli predať Benátčanom či iným návštevníkom.

Keď sa prišli pozrieť do malej dielne Rossovcov, Orsola sledovala, ako si jej matka stiahla zásteru, prebehla prstami po vlasoch, uhladila si dokonale klenuté obočie a ponáhľala sa ukázať im, čo nedávno vyrobil maestro Lorenzo Rosso. Bohatí Benátčania sa často len pokochali a nič si nekúpili. Ale niekedy odišli s kúskom, ktorý vyrobil maestro, alebo všetkých prekvapili a vybrali si džbán alebo čašu, ktorú vyrobil Paolo. Tichý Paolo s plešivou hlavou, hruďou ako sud a silnými rukami slúžil ako Lorenzov servente – hlavný pomocník, len o stupienok nižšie postavený ako samotný maestro – a so sklom vedel narábať vskutku zručne. Keď v obchode predali jeden z jeho výrobkov, Laura Rossová ho o tom vždy s radosťou informovala, na čo očervenel a s jemným úsmevom na tvári sa obrátil späť k peci, zatiaľ čo ostatní si z neho uťahovali. Bol trpezlivý učiteľ, nikdy nekričal ani nenadával, len učňom napravil úchop, aby zmenil tvar skla, alebo im podal iný nástroj či kývol hlavou smerom k peci, naznačujúc, že sklo treba znova nahriať.

Dielňa Rossovcov zamestnávala garzonetti na to, aby prikladali do pece a zametali dlážku, odkladali nástroje a behali po vodu, ktorou si pracovníci hasili neutíchajúci smäd. Ak ako takíto pomocníci vydržali päť rokov, stali sa z nich garzoni a potom museli šesť rokov slúžiť ako učni pod vedením Lorenza a Paola. Orsola rada pozorovala, ako sa garzoni točia okolo jej otca. Pripomínalo jej to tanec. Kľakli si, aby fúkli do sklárskej píšťaly a nafúkli rozžeravené sklo, zatiaľ čo ho otec otáčal, oni potom od neho brali naberaciu palicu, aby ju znovu nahriali v peci. Keď maestro potreboval, podávali mu drevené a kovové nástroje – lopatky, štikacie klieštiky, kliešte či nožnice. Zlátili, nahrievali menšie kusy skla na požadovanú teplotu, aby k nim otec mohol pridať kúsok, na ktorom práve pracoval, odlamovali jednotlivé kusy z naberacej palice a potom ich chytili špeciálnym typom klieští a odnášali do chladiacej pece. Každý pri tomto tanci obskakoval maestra, dirigenta, okolo ktorého sa všetko točilo. Práca mala vlastný rytmus – musela, inak by sa im nepodarilo vyrobiť ani jeden kus. Maestro bol väčšinou ticho, iba sem-tam vyštekol stručný pokyn. V niektorých dielňach muži spievali, rozprávali si vtipy alebo príbehy o ženách či lodiach, ale Lorenzo Rosso najradšej pracoval potichu. Jeho zamestnanci sa prispôsobili. Ak sa im to nepáčilo, odišli do hlučnejšej dielne.

Aj Marco a Giacomo začali ako garzonetti, pretože otec sa odmietol správať k svojim synom inak ako k ostatným chlapcom. Aj oni museli behať a zháňať, čo bolo treba, kým sa vypracovali na garzoni – remeslu sa učili od základov. Giacomo bol pokojný ako jeho otec, robil, čo mu povedali, a sústredene sa učil o každom postupe. Behal za Paolom ako tieň a vždy zakročil, keď sa niečo pokazilo. Zamietol rozbité sklo, našiel stratenú lopatku alebo pinzetou opatrne zdvihol kúsok plátkového zlata, ktorý jeho brat nedbanlivo zmietol zo stola. Giacomo zostal v dielni dokonca aj po tom, čo si odrobil svoje, a do omrzenia robil goti – poháre na každodenné použitie, ktoré vyrábali najmä učni, aby si zlepšili techniku.

Marco bol iný – lenivejší a sebavedomejší. Bol šikovnejší ako Giacomo, možno dokonca viac ako otec, no aby mu to bolo na niečo platné, musel by sústredene trénovať. Ale nikdy nerobil goti. Ľahko sa nadchol pre novú techniku, farbu alebo dizajn a potom na tom bez prestávky pracoval, všetky ostatné povinnosti išli bokom. No ak si techniku nedokázal osvojiť alebo zistil, že dizajn je príliš komplikovaný, znechutilo ho to, niektoré kusy rozbil, aj keď nemusel, a vyrútil sa z dielne.

„Jeho budúca žena to s ním nebude mať ľahké,“ poznamenala Laura Rossová po jednom takom záchvate frustrácie, ale ona ani jej manžel mu nevynadali, ako zvykli hrešiť Orsolu, keď sa nahnevala. Ani Paolo nič nepovedal, vedel, že Marco sa jedného dňa stane jeho nadriadeným. Giacomo sa mu pokúsil postaviť, no utŕžil jedine modriny, lebo nebol taký tvrdý ako jeho brat.

Marco však vyrobil jeden neobyčajne krásny kus – zdobenú čašu z číreho filigránového skla s uškami v tvare okrídlených levov, ktoré zdobili každú benátsku zástavu, a tiež misu takú plytkú, že sa skôr ponášala na tanier. Predtým než sa dopracoval ku konečnej verzii, týždne skicoval nákresy a trénoval výrobu jednotlivých častí. Na výsledok bol ohromne hrdý a rozhodol sa, že misu nepredá nejakému Benátčanovi, ako pôvodne zamýšľal. Namiesto toho, že by ju vystavil v obchode, vyrobil pre ňu malú poličku v dielni. Jedného dňa, keď v dielni nikto nebol, sa Orsola pokúsila naplniť misu vodou, no bola taká plytká, že sa v nej udržalo sotva pár kvapiek. Len čo ňou pohla, aj tie skončili na jej šatách.



Keď Orsola dovŕšila vek sedemnásť rokov, veľmi sa ponášala na matku. Mala rovnako tmavé vlasy a oči aj klenuté obočie a vznášala sa okolo nej aura netrpezlivosti, akoby jednostaj čakala, že sa stane niečo mimoriadne.

A niečo sa aj stalo.

Jedného dňa Orsola niesla do chladiacej pece hrniec s dusenými úhormi, aby nevychladli celkom, ale zostali teplé – vnútro chladiacej pece si totiž udržovalo príjemnú teplotu. Vo dverách dielne zastala a pozorovala mužov pri práci. Otca našla na lavičke, kde zvykol sedávať maestro, a okolo neho poskakovali servente
a garzoni s naberacími palicami a kliešťami. Pracovali na dlhej filigránovej rúrke, pravdepodobne z nej malo byť uško džbánu. Paolo vytiahol z pece naberaciu palicu, ku ktorému bola rúrka pripevnená, a priniesol ju Lorenzovi Rossovi. Ten klieštikmi opatrne potiahol ohyb horúcej oranžovej rúrky, potom ju zmeral kružidlom a prikývol.

„Perfetto,“ tak znelo jeho posledné slovo.

Podišiel k nemu garzone s odnášacími vidlicami, ktorými mal vziať ohnutú rúrku. Orsolin otec jemne poklepal po skle, aby sa oddelilo od naberacej palice, a garzone ho zdvihol, že ho odnesie, aby cez noc vychladlo. Ale rúrku zachytil vidlicami nedbalo a švihol s ňou príliš neopatrne. Zakrivené sklo spadlo na lavičku a roztrieštilo sa. Črepiny odleteli na všetky strany, jedna dokonca pristála pri Orsoliných nohách. Tá, ktorá mierila na Lorenza Rossa, mu ako horúci šíp prestrelila krk.

Učeň ustrnul s vidlicami vztýčenými vo vzduchu, až pripomínali zbraň. Lorenzo zdvihol ruku ku krku, pocítil sklo, uchopil ho a potiahol. Akoby vytiahol korok z fľaše – z hrdla mu vystrekla červeň rovno na dlážku. Zmätene hľadel na črepinu vo svojich rukách. Z krku sa mu valila krv, tvár mu postupne zosivela a zrútil sa z lavičky.

Orsola pustila hrniec s úhormi práve vtedy, keď garzone pustil vidlice. Zdalo sa, že rachot prebral jej bratov. Marco a Giacomo pribehli k otcovi. Učeň utiekol.

„Bež po doktora!“ zakričal za ním Marco. „Zožeň mamu!“ skríkol na Orsolu. „A plátno!“

Orsola bola rada, že sa má čím zamestnať. Utekala do kuchyne, schmatla matku za rameno a ťahala ju za sebou, takmer neschopná slova. „Padre! Nehoda! Plátno!“

Laura Rossová sa skúmavo zahľadela do dcérinej tváre, akoby sa z nej snažila rozlúštiť jej slová. Potom sa spamätala. „Maddalena, vezmi plachty zo skrine!“ prikázala jej a ponáhľala sa do dielne s Orsolou v pätách.

Keď Maddalena prišla aj s plachtami a zbadala ten neporiadok, vykríkla. Podlahu pokrývali črepy z rozbitého hrnca a veľká červená mláka. Zdalo sa, že úhory plávajú v krvi. Laura kľačala vedľa manžela a sukňou sa snažila zastaviť krvácanie. Orsola civela na mamine holé členky klzké od krvi.

„Basta, Maddalena!“ zvolala Laura. „Hoď mi plachtu!“

Maddalena stála vo dverách ako primrznutá a Orsola jej kopu plachiet musela vytrhnúť z rúk. Jednu podala matke a tá ju pritlačila Lorenzovi Rossovi ku krku. Látka okamžite sčervenela a vytvárala silný, takmer obscénny kontrast s jeho bielou tvárou.

„Druhú!“ vyhŕkla Laura. Orsola jej podala ďalšiu plachtu, ktorú tak dlho prala a bielila na slnku. Všetka jej práca teraz za okamih vyšla navnivoč. Tá myšlienka v nej vyvolala výčitky svedomia.

Giacomo kľačal pri otcovi z druhej strany a stískal mu ruku. Paolo stál obďaleč s dvomi garzonetti. Jedného držal okolo pliec, s rozšírenými očami hľadel na výjav pred sebou, druhý zaboril tvár pomocníkovi do boku. Marco zatiaľ rozzúrene pobehoval po dielni.

„Kde je ten garzone, ten malý canagia?!“ volal. „Rozkrájam ho na tisíc kúskov a odnesiem ich jeho materi! Kde je doktor? Stavím sa, že ho ani nešiel zavolať!“

Učeň naozaj nešiel po lekára, ukradol čln a ušiel na terraferma. Už ho nikto nikdy nevidel. Ak niekto spomenul jeho meno, Rossovci si odpľuli a preklínali ho.

„Madre, nemali by sme – nemali by sme zohnať kňaza?“ zašepkal Giacomo.

Paolo bez slova odstúpil od učňov a zmizol hľadať kňaza. Najbližšie mali kostol San Pietro Martire, stál na mieste, kde sa muranský Veľký kanál spájal s Rio dei Vetrai. Aj keby tam utekal a kňaz by cestou späť bežal s ním, trvalo by im to niekoľko minút. Orsola sa zadívala na obrovskú mláku krvi a na otcovu tvár. Mal zavreté oči a pleť bielu ako stena. Vedela, že na posledné pomazanie je už neskoro.

K rovnakému záveru došla aj Laura Rossová. Manželovi nahmatala neexistujúci pulz, potom klesla k zemi a stiahla Lorenzovi Rossovi z krku krvavú plachtu. „Che Dio abia pietà della so anema, e de la nostra,“ povedala a prežehnala sa.



Na pohreb Lorenza Rossa prišla aj Maria Barovierová a všetci ostatní sklári z Murana, ba dokonca aj benátsky kupec Gottfried Klingenberg, s ktorým uzatváral väčšinu obchodov. Orsolin otec bol obľúbený, ale nie preto, že by mal priateľskú povahu – bol skôr tichý a staral sa o rodinu a podnikanie. Mali ho radi preto, že bol čestný a spravodlivý a jeho výrobky boli jednoduché a kvalitné. Nešpecializoval sa na lustre alebo iné ozdobné kúsky, takže ostatným veľmi neliezol do kapusty. Dielňu udržiaval čistú a jeho zamestnanci sa správali slušne, teda až na Marca – ale synov si človek nevyberá. Jeho náhla smrť šokovala aj sklárov, ktorí sa Lorenzom Rossom nikdy veľmi nezaoberali. A tak prišli na zádušnú omšu do baziliky Santi Maria e Donato, ktorá až praskala vo švíkoch. Potom jeho telo odprevadili von a naložili ho na sandolo Rossovcov – čln s plochým dnom, ktorý ho mal po kanáli odviezť k neďalekému cintorínu na severovýchodnom cípe Murana. Marco a Giacomo veslovali, zatiaľ čo zvyšok rodiny kráčal po fondamenta. Na pohreb prišli stovky ľudí, medzi nimi aj Maria Barovierová. Tentoraz sa však na Orsolu pozrela priamo. Venovala jej dlhý, chladný pohľad, nevzrušený, ale nie nepriateľský.

O niekoľko týždňov neskôr Orsola vyšla z baziliky, kde sa bola pomodliť za otca, a keď prechádzala cez námestie Campo San Donato, narazila na Mariu, ktorá sedela na lavičke. „Pomôž mi vstať, Orsola Rossová,“ prikázala jej. „Keď má človek dnu, nie je to jednoduché.“

Orsola ju chytila za lakeť a pomohla jej na nohy. To bolo prvý a zároveň posledný raz, čo staršiu ženu videla prejaviť náznak slabosti.

„Bola si sa pomodliť za otca?“ Maria kývla hlavou k bazilike Santi Maria e Donato s krásnou tehlovou fasádou a dvomi stĺporadiami. Vnútro ukrývalo nádherné mozaikové podlahy staré niekoľko stáročí. Orsola sa na ne rada dívala počas omše. Rossovci mali bližšie k domu iné kostoly, ale tento bol najkrajší na celom ostrove.

Prikývla a snažila sa potlačiť slzy. Nechcela pred Mariou plakať.

Iné ženy by sa prežehnali, ale Maria nie. „Nik si nezaslúži zomrieť tak ako on.“ Premerala si ju od hlavy po päty. „Vyrástla si, Orsola Rossová. Už si skoro žena. Potrebuješ nové šaty.“

Mala pravdu. Orsole narástli prsia a na hrudi a okolo pliec jej boli šaty úzke. Mame nič nepovedala. Laura Rossová sa zrazu musela starať o sklársku dielňu a buď mala nos strčený v účtovných knihách, merala drevené dosky, počítala tyče či čaše, alebo sa s Marcom snažila prísť na to, ako sa niečo robí. Orsola si uvedomovala, že na jej nových šatách momentálne nezáleží.

„Navrhujem hnedé s trochou červenej,“ pokračovala Maria Barovierová. „Červená sa ti bude hodiť k pleti a vlasom. Niečím ich treba vyvážiť.“

Orsola očervenela. Sklárka si všimla, že má olivovú pleť, tmavé vlasy a pery. Sklonila hlavu, takmer sa uklonila, a ponáhľala sa preč.

O týždeň k nim prišiel chlapec, ktorý priniesol balík zvinutej látky – jemné plátno, hnedé s prímesou červenej. K balíku nebol priložený odkaz.

„Kvalitná.“ Laura Rossová pohladila látku. „Možno si s nami takto niekto chce vyrovnať účty. Ale potrebujeme peniaze, nie plátno. Keď sa dotyčný prizná, donútim ho zaplatiť.“

Orsola si odkašľala. „To je pre mňa.“

„Od koho?“ vyzvedala ako každá podozrievavá matka, keď jej slobodná dcéra dostane darček.

Orsola zaváhala. Keby povedala, že plátno jej poslal nejaký muž, bolo by to jednoduchšie. Nikoho by to neprekvapilo. Matka by sa zasmiala, nechala by z neho ušiť šaty a toho muža by k nim domov nikdy nepustila. Ale…

„Je od Marie Barovierovej. Dar.“

Laura odfrkla. „Prečo? Čo s tebou Marietta má, alebo ty s ňou?“

„Nič. Len mi povedala, že potrebujem šaty.“

Myslela si, že matka schytí látku a pôjde ju hodiť Marii do tváre. Ale Laura prešla prstami po kvalitnom plátne, premerala si dcéru od hlavy po päty a vyhlásila: „Zajtra ich ušijem. Oblečieš si ich, zájdeš za ňou a požiadaš ju o pomoc.“

Orsole vyschlo v ústach, akoby zjedla plátok citróna. „Čo tým myslíš? Akú pomoc?“

Laura na ňu dlho hľadela. „Andiamo,“ povedala a viedla ju cez dvor k dielni. „Pozri.“ Otvorila dvere.

Orsola sa dielni od otcovej smrti vyhýbala. Nebála sa, že na dlážke uvidí krvavú škvrnu – ona, matka a Maddalena ju takmer dočista vydrhli. Maddalena celý čas plakala, Laura a Orsola pracovali so zaťatými zubami. Garzonetti potom zreorganizovali dielňu a na osudné miesto presunuli kopu dreva. Nikdy sa úplne neminie a neodhalí bledú spomienku na maestrovu krv. Ale Lorenzo Rosso bol principál tohto cirkusu a jeho zamestnanci v ňom vystupovali každý deň. Orsola nezniesla pohľad na to, akú priepasť po sebe zanechal, ani na neisté pohyby mužov, ktorí sa snažili do tej priepasti nespadnúť. Na jeho miesto nastúpil Marco, no ten len nedávno zložil prova – skúšku, vďaka ktorej sa z neho stal servente. Ani zďaleka nemal dosť skúseností, aby mohol viesť dielňu ako maestro. No nemal na výber. Po smrti maestra zdedil podnik jeho najstarší syn. Orsola ho niekedy zazrela s výrazom absolútneho vyčerpania na tvári. Vyzeral ako muž, ktorému sa pod váhou zodpovednosti podlamujú kolená. Bolo jej ho ľúto a chcela ho utešiť, no vedela, že keby ho upozornila, že pôsobí ako slaboch, len by sa nahneval.

Teraz civela na dlážku v dielni. Marco ani Paolo tam neboli. Dvaja garzoni a jeden garzonetto hrali spigoli a hádzali karty o stôl. Ďalší garzonetto spal – nič z toho by si pred Lorenzom Rossom nikdy nedovolili. Zdalo sa, že pracuje len Giacomo. Triedil kusy skla na kôpky, čo zvyčajne robievali garzonetti. Zdvihol hlavu, tváril sa kajúcne a neisto. Za normálnych okolností by vyrábal nové sklo, miešal by piesok, popol a vápno a využíval by ďalšie rodinné prímesi na dosiahnutie konkrétnej farby, presne ako ho to naučil otec. No dielňa očividne nepotrebovala nové sklo, pretože nič nevyrábala.

„Vidíš?“ prehovorila Laura Rossová. „Máme problémy a Marietta Barovierová nám musí poradiť.“ Zdvihla kus číreho skla, ktoré nemalo čo robiť na zemi, a hodila ho do fúrika plného črepov.

Orsola sa oprela o rám dverí a pozorne sa zahľadela na matku. Od otcovej smrti sa fyzicky zmenila. Nie že by zostarla, hoci aj to bola pravda, pribudlo jej sivých vlasov a líca sa jej prepadli, lebo jej prestalo chutiť jesť. No zmenilo sa na nej ešte niečo. Laura bola vždy dokonalým príkladom maestrovej manželky. Počas večernej passeggiata sa nikdy nešpacírovala pozdĺž kanálov ovešaná kožušinou, ako to robili niektoré manželky, ani nemala sluhov, aby za ňu odviedli všetku prácu. Starala sa o domácnosť a zaujímala sa aj o dielňu. S manželom diskutovala o podnikaní, aj keď nikdy o ničom nerozhodovala. Vedela čítať a trochu aj počítať, dosť na to, aby mohla viesť účtovné knihy. Nenadávala a nikoho nekritizovala, ale na Orsolu, Maddalenu, pomocníkov, mäsiara, rybárov a predavačov zeleniny bola prísna. V dome udržiavala poriadok. Nepila veľa vína. Mala jedinú slabosť – biscotti a sušené ovocie.

Prvých pár dní bola ako zamrznutá, neplakala ani počas omše za svojho manžela, ani keď kráčali za člnom s jeho telom na cintorín, ani nad jeho hrobom. Orsola vedela, že jej matka nie je bezcitná. Zdalo sa však, že oči neustále upiera na ďaleké vrchy na terraferma, ktoré ste mohli zahliadnuť, len keď bolo jasno.

V súkromí sa matka Orsole a Giacomovi sťažovala, že Marco ani zďaleka nemá takú chladnú hlavu, akú potrebuje, ak chce viesť sklársku dielňu na Murane, kde bola veľká konkurencia a veľa dielní bojovalo o tých istých zákazníkov – o Angličanov, Francúzov, Nemcov, Holanďanov a Turkov, ktorí nakupovali tovar prostredníctvom benátskych priekupníkov. Marco vedel vyfúkať a ozdobiť čašu, ale nevedel, ako má viesť mužov, aby takých čiaš vyrobili niekoľko desiatok a aby všetky vyzerali rovnako alebo aspoň tak podobne, aby si rozdiely všimol len človek s mimoriadne bystrým zrakom. Zatiaľ neobchodoval priamo so sofistikovanými kupcami, ktorí sídlili pri moste Rialto. Tí vás dokázali ošklbať aj o posledné drobné a ani by ste si to nevšimli, iba by ste tam sedeli, uchvátení ich vyberanými hávmi, krásne zastrihnutými bradami a vystupovaním, vďaka ktorému ste mali pocit, že ste vtipní a výnimoční, a oni by sa na vás usmievali a neustále vám dolievali víno. Lorenzo Rosso bol tvrdošijný a neústupčivý, víno odmietal a nedal sa oklamať ich úsmevmi, a tak sa mu podarilo zjednať obstojné obchodné podmienky. Zato Marco mal rád víno a miloval, keď sa mu niekto zaliečal. Ak by tam s ním nešiel niekto, kto by dokázal potlačiť jeho lásku k alkoholu, vtipom a falošnému obdivu, celú rodinu by priviedol na mizinu. Musel ho sprevádzať niekto, kto sa nikdy neusmieval. Orsola vedela, že matka by to zvládla.

Pred pár týždňami nastúpili Laura Rossová a Marco na traghetto – na gondolu, ktorá pravidelne premávala medzi Muranom a Benátkami – a zašli na návštevu ku Gottfriedovi Klingenbergovi do budovy Fondaco dei Tedeschi, kde bývali a pracovali nemeckí obchodníci. Keď sa vrátili, Orsolina matka o ich stretnutí nepovedala veľa, len toľko, že mu predtým sľúbili dodať jeho poslednú objednávku čiaš a mís. A to aj urobili, Paolo nenápadne opravil toľko Marcových chýb, koľko mohol. Ale Klingenberg si od nich už nič ďalšie neobjednal a práca v dielni sa zastavila.

„Spýtaj sa Marietty Barovierovej, čo máme robiť,“ znovu jej kládla na srdce Laura.

Orsola prikývla.

„A ešte niečo ti musím povedať,“ dodala matka. „Čoskoro si to aj tak všetci všimnú.“ Pritiahla si šaty k bruchu a Orsola vypúlila oči. Bola to asi jediná časť matkinho tela, ktorá za posledných pár týždňov narástla, zatiaľ čo zvyšok sa scvrkával od žiaľu. Iné ženy by si pri podobnom oznámení brucho pohladili, no ona to neurobila. Laura Rossová nebola ako iné ženy.

„Musíš viac jesť, madre, aby si neprišla aj o toto,“ vyhlásila Orsola prakticky v snahe skryť svoje prekvapenie. Matka bola na ďalšie dieťa stará a nemala ani manžela, ktorý by sa oňho postaral.

„Povedz Mariette o dieťati,“ požiadala ju Laura, „ale nikomu inému ani slovo. Možno ju to obmäkčí.“

Predtým ako sa Orsola pobrala k Marii Barovierovej, matka jej ušila šaty z látky, ktorú jej korálkarka darovala. Orsola ich bude nosiť roky, aj keď vyjdú z módy, a vypočuje si mnoho komplimentov na ich nadčasový strih, kvalitnú látku a farbu, ktorú ľudia nevedeli presne zaradiť – boli obyčajné hnedé, ale zároveň kráľovsky červené.

Keď Orsola druhý raz vošla do dielne Barovierovcov, už nebola dievčatko v zablatených háboch, ale mladá žena v novučičkých šatách. Zato dielňa sa vôbec nezmenila a vládol tam rovnaký chaos ako kedysi. Možno len na podlahe pribudlo pár črepín. Možnože čoskoro bude dvor Rossovcov vyzerať rovnako. Tentoraz sa Orsola do dielne nevkradla, ale zaklopala na dvere. Otvoril jej ten istý mladý muž, ktorého vtedy Maria Barovierová hrešila za to, ako vyrobil tyč na koráliky typu rosetta, no už nebol malý garzone ako naposledy. Stále bol štíhly, avšak ruky mal silné ako servente a oči také čierne, že sa nedalo rozoznať, kde sa začínajú zrenice.

„Sì?“

„Prišla som za signorou Mariou. Povedz jej, že prišla Orsola Rossová.“

„Neprijíma návštevy.“ Pomocník už zatváral dvere, no ona chytila zárubňu a zabránila mu v tom. Pozrel sa na jej ruku.

„Povedz jej, že prišla Orsola Rossová,“ zopakovala. „Ak jej nič nepovieš a potom zistí, že si ma poslal preč, do konca života budeš robiť goti.“

Pomocník na ňu gánil, potom sa odobral pohľadať Mariu. Orsola ho nenasledovala, zostala na dvore. Mala chuť pozrieť sa, akej farby sú naskladané sklenené tyče, nazrieť cez okienko do obchodu, aby zistila, čo predávajú, a pohrabať sa v rozbitých kusoch skla. Ale tentoraz neprišla ako špiónka, tak ostala stáť na mieste so založenými rukami.

Maria Barovierová ju nenechala čakať. Nehrali sa na mačku a myš a nepotrebovali si nič dokazovať. Dobre si uvedomovala vlastné postavenie, tak sa nemusela uchýliť k podobným úskokom. Okamžite odišla od pece a v pätách jej bežal pomocník, až kým ho mávnutím ruky neodohnala, ani sa naňho nepozrela. „Stefano, vráť sa a dávaj pozor na modrú.“

Prikývol, naposledy sa pozrel na Orsolu a opäť vošiel dnu.

„Poď.“ Maria ju viedla na dvor, ktorý pripomínal dvor Rossovcov. V strede tiež stála kamenná studňa, ktorú zo štyroch strán zdobili vytesané vázy. Okolo nej ďobali do zeme sliepky, a keď ich pani domu rozohnala, aby sa mohla oprieť o studňu, pobúrene sa rozkvokali. Svietilo slnko a na dvore voňala bazalka, ktorá rástla v kvetináčoch. Barovierovcom sa darilo, ale neboli snobskí.

Maria Barovierová si založila ruky na hrudi. „Čo potrebuješ?“

Orsola sa jej snažila zrozumiteľne vysvetliť celú situáciu. Vedela, že staršia žena chce počuť len jednoduché fakty. Maria pozorne počúvala a obočie zdvihla len vtedy, keď sa dozvedela, že Laura Rossová čaká dieťa.

„Gottfried Klingenberg je váš kupec zo štvrte Rialto, však?“ utvrdzovala sa. „Videla som ho na pohrebe tvojho otca. Preukázal vám tým veľké uznanie. Čo presne povedal, keď si nič nové neobjednal?“

„Povedal, že nám ďakuje, že sa nám podarilo dodať objednávky načas, a že uvidí, čo zákazníci povedia na tieto kusy.“

„‚Tieto kusy‘? To povedal?“

„Sì.“

„To znamená, že sú iné ako tie predtým. Porovnáva ich s výrobkami tvojho otca a nie sú také dobré. Klingenberg sa v skle vyzná. Cez Benátky prechádza všetko sklo sveta a on videl väčšinu z neho. Porozprávam sa s ním a zistím, v čom bol problém. Poznám ho už dlho. Tvojej matke alebo bratovi možno podrobnosti neprezradí, ale mne áno a s radosťou. Potom usúdite, či tie chyby dokážete napraviť. Vráť sa o tri dni.“ Staršia žena sa odlepila od studne a Orsola pochopila, že ich stretnutie sa skončilo. Maria ju odprevadila cez dvor až k dverám, ktoré viedli na calle. Otvorila ich, premerala si Orsolu od hlavy po päty a jemne prikývla, čím dala najavo, že si všimla jej nové šaty a schvaľuje ich. Nič však nepovedala.

O tri dni Orsole dvere do dielne Barovierovcov zase otvoril Stefano a odstúpil, aby mohla prejsť. Sledoval ju a ona cítila na chrbte jeho pohľad, akoby ju tam niekto pichal palicou.

„Čaše nie sú rovnaké,“ vyhlásila Maria Barovierová, keď opäť prišli k studni. Pri kvetináčoch s bazalkou sa vyhrievala mačka. „Dno je príliš hrubé. Spodky mís nie sú rovné a v skle sú bublinky. Tvoj brat a jeho muži stratili kontrolu nad sklom. Klingenberg si prevzal objednávku, len aby si uctil tvojho otca, ale výrobky musel predať so stratou. Takú sentimentálnu chybu už neurobí.“

Orsola mlčky vstrebávala, čo jej Maria povedala. Neprekvapilo ju to, ale tie slová ju aj tak zaboleli. „Čo urobíme?“ vysúkala zo seba napokon.

„Vyrábajte viac rôznych vecí,“ navrhla Maria. „Váš otec sa zameriaval hlavne na poháre, krčahy a misy, však?“

Orsola prikývla.

„Čo tak iné druhy pohárov? Nielen čaše, ale iné poháre na každodenné použitie? Pekné goti, ktoré môžu vyrábať garzoni. Taniere, servírovacie podnosy. Jednoduché kusy, nie veľmi prezdobené. Možnože niečo z toho pôjde Marcovi lepšie ako vášmu otcovi. Alebo sa v niečom nájde Giacomo a bude mať príležitosť ukázať, v čom je dobrý. Musia zistiť, čo im ide, nielen kopírovať svojho otca. Každý sklár je iný, rovnako ako má každý spevák iný hlas a každá žena miesi cesto na cestoviny inak. Servente vášho otca Paolo je veľmi šikovný. Naučí ich, čo majú robiť, no nebude ich viesť, lebo nie je Rosso. No musia pracovať rýchlo, lebo s nimi Klingenberg stratí trpezlivosť. Onedlho zaplní vaše miesto objednávkami od iných sklárov.“

Maria Barovierová im poradila múdro, no rovnakú radu by dostali od každého a Laura Rossová a dokonca aj Marco by napokon dospeli k rovnakému záveru.

„Ďalšia vec – koráliky.“

„Koráliky?“ Rossovci nikdy nevyrábali koráliky. Boli lacné, nenápadné a sklári na nich bohviečo nezarobili. Väčšinou ich vyrábali len z krátkej chvíle, keď akurát nepracovali na prestížnejších projektoch. Len barovierovská rosetta mala nejakú hodnotu.

„Koráliky, ktoré môžeš vyrábať ty.“

„Ja?“ Orsola sa horúceho skla nikdy ani nedotkla. Mala na starosti pranie, pomáhala Maddalene s varením a upratovaním, starala sa o záhradu a varovala bratrancov a sesternice. Dokonca aj prácu v obchode nechávala na matku. Maria Barovierová bola jediná žena, o ktorej vedela, že pracuje so sklom, a nebola si istá, ako k tomu prišla. Maria sa nikdy nevydala – bolo to preto, že sa živila sklom, alebo sa živila sklom preto, že sa nevydala?

„Koráliky vypĺňajú prázdne miesta medzi inými povinnosťami,“ vysvetlila Maria. „Nebránia v inej práci. Sú bezvýznamné, a preto ich môžu vyrábať ženy. Žiadny muž sa nebude cítiť ohrozený tým, že vyrábaš koráliky. A teraz je po nich dopyt. Kupci si ich berú na cesty a obchodujú s nimi. Španielsky kráľ si objednal koráliky pre lode, ktoré sa plavia na západ.“

„Na západ?“ Orsola často počúvala o lodiach, ktoré sa plavia na východ do Konštantínopolu, Alexandrie a Akka, prípadne na západ do Španielska, ale ďalej nebolo nič.

„Hľadajú novú západnú cestu do Ázie. A majú so sebou aj moje rosette.“ Maria vyzerala, že tento osobný triumf ju trochu teší.

„Naučíte ma, ako sa robia rosette?“

„Nie, dieťa. Keby si bola moja dcéra, naučila by som ťa to. Ale na barovierovskom vynáleze budú robiť len Barovierovci. Ale môžeš sa naučiť vyrábať iné koráliky. Jednoduchšie. Aj na ich predaji dobre zarobíš. Týmto spôsobom postupne vytiahneš svoju rodinu z ťažkostí, hoci, samozrejme, existujú aj iné riešenia.“

„Brat mi to nikdy nedovolí. Dievča v dielni. Tak to nikde nefunguje.“ Orsola sa začervenala, lebo u Barovierovcov to tak, pravdaže, fungovalo.

Maria sa zachichotala. „Vyrábaj ich v kuchyni, nie v dielni. Kým v tom nebudeš dobrá, Marco sa o ničom nemusí dozvedieť. Keď získaš potrebnú zručnosť, pochopí hodnotu tvojej práce. Videla si už koráliky, ktoré sa vyrábajú nad kahanom?“

Orsola potriasla hlavou.

„Koráliky môžeš vyrábať dvomi spôsobmi: z ťahaných sklenených tyčí, ktoré narežeš na kusy a vyleštíš, alebo nad kahanom. Kúsok skla roztavíš nad plameňom, obtočíš ho okolo tenkého drôtika a potom ho vygúľaš alebo inými nástrojmi vytvaruješ do požadovanej podoby. Ja v tom nie som dobrá, ale mám sesternicu, ktorá by ťa to mohla naučiť. Zajtra večer zájdi za Elenou Barovierovou a popros ju, nech ti ukáže, ako sa to robí. Býva za kostolom San Pietro Martire. Má jeden kahan navyše, ktorý nepoužíva. Požiadaj ju, aby ti ho požičala, kým si nevyrobíš vlastný.“

Pár korálikov určite veľmi nenafúkne obrovský dlh, ktorý bude mať Orsolina rodina možno čoskoro na krku. „Grazie, signora Maria,“ povedala. „Dám na vašu radu.“

Maria Barovierová odfrkla „Vždy som chcela mať dcéru, ktorá by všetkým tým mužom dala na frak.“



* * *



Elena Barovierová bola členkou rozvetvenej rodiny Barovierovcov z Murana a bývala v dome plnom sklárov, ich manželiek a detí. Od Orsoly bola staršia aspoň o dvadsať rokov a štvorcovým čelom a strohým vystupovaním sa trochu ponášala na Mariu Barovierovú. Ani ona sa nikdy nevydala, no nechcela odísť do kláštora. Držala sa jedného zo svojich bratov a napokon tak zapadla do jeho domácnosti, že sa nedala odlíšiť od ostatných manželiek a matiek. Keď sa Orsola zjavila pred jej prahom, Elena sa k nej nesprávala dvakrát priateľsky, ale Maria ju očividne upozornila, že príde, a k sesternici prechovávala takú bázeň, že sa neodvážila odporovať jej. Keď rodina dojedla večeru, Elena do rohu stola postavila kahan. Ženy a deti prechádzajúce okolo pokukovali po Orsole, ale nik sa nepýtal, čo robí Rossová za stolom Barovierovcov. Maria sa očividne rozprávala aj s nimi.

„Ešte nikdy si nepracovala so sklom, je tak?“ Elena znela zvedavo a povýšenecky zároveň.

Orsola pokrútila hlavou.

„Tak začneme s niečím jednoduchým. Musíš sa naučiť, ako vyrobiť jednoduchý korálik, nič zdobené ani farebné. Najprv treba nachystať kahan.“ Zdvihla kovovú krabičku v tvare hrušky veľkú asi ako jej predlaktie a otvorila veko navrchu. „Dáme tam trochu loja – zoženieš ho u mäsiara – a roztopíme ho.“ Krabičku chvíľu držala nad ohňom, kým sa hrudka živočíšneho tuku neroztopila. Orsola pokrčila nos a zo zápachu skazeného mäsa ju až naplo.

„Zvykneš si,“ poznamenala Elena. „Práca s kahanom smrdí.“

Keď sa loj roztopil, vložila doň kovový valček s handrou. Jedna časť handry sa ponárala do loja a druhá vytŕčala a prevísala cez okraj krabičky. Potom Elena položila krabičku na stôl, zapálila handru a sadla si pred ňu. V jednej ruke držala malý železný drôtik podobný ihlici a v druhej krátky zelený sklenený prútik.

„Teraz ho vložím do ohňa, ale nič sa nestane – nie je dosť horúci. Allora, urobím toto.“ Ukázala pod stôl, kde ležal veľký mech s pripojenou rúrkou, ktorej koniec ležal na stole a bol otočený k plameňu. Keď Elena začala nohou stláčať mech, vzduch prúdiaci cez rúrku sýtil plameň, ktorý sa rozžiaril a zosilnel. „Silnejší prúd vzduchu oheň zohreje tak, že roztaví sklenený prút. Sleduj, čo sa stane, keď doň teraz vložím sklo.“ Špička zeleného prútika sčervenela, zmäkla a začala sa skrúcať ako umierajúca kvetina.

Nakoniec Elena vytiahla sklo z ohňa a omotala ho okolo tenkého kovového drôtu, ktorý rozkrútila medzi prstami. „Otoč ho jedenapolkrát jedným smerom, potom jedenapolkrát druhým smerom a tak ďalej,“ vysvetlila. „Tak bude sklo rovnomerne rozložené a symetrické. Symetria je pri korálikoch veľmi dôležitá, rovnako ako pri väčšine vecí vyrobených zo skla. Ale to vy Rossovci určite viete.“

Orsola prikývla a zahľadela sa na korálik, ktorý na pohľad jednoducho vznikal na Eleninom tenkom drôtiku. Elena ho vrátila nad plameň, aby sa ešte nahrial, vzápätí zdvihla malú kovovú lopatku a prechádzala ňou po skle, čím ho vytvarovala najprv do tvaru súdka, potom oválu a napokon gule.

„Canella, ulivetta, paternostro,“ riekla, keď vytvárala jednotlivé tvary.

Predvádza sa, pomyslela si Orsola. Napriek tomu na ňu jej učiteľka urobila dojem, tvarovanie korálikov jej išlo od ruky.

Elena si dlho obzerala guľatý paternostro, z akého sa vyrábali ružence, a dookola ho obracala medzi prstami. Napokon usúdila, že je dosť dobrý, a drôtik aj s korálikom strčila do kovovej krabičky plnej popola tak, aby úplne zakrýval sklo. „Cez noc ich necháme vychladnúť. A teraz… “ postavila sa, „… si na rade ty.“

Hoci sa Orsola veľmi chcela učiť, pred kahan si sadla neochotne. Už dlho sa nemusela nič učiť úplne od začiatku – a už vôbec nie pod dohľadom niekoho, ako je Elena Barovierová.

„Vyber si farbu.“ Elena ukázala na zväzok prútov na stole.

Orsola si vybrala krvavočervený. Rosso pre Rossovú.

Elena pokrútila hlavou. „Tá je pre začiatočníkov príliš ťažká. Červené sklo neznáša teplo, ľahko zhorí.“

Orsola položila červený prútik a vybrala si zelený.

„Nie, nič nepriehľadné. Rýchlejšie chladne, takže nesmieš pracovať pomaly. Na, použi tento.“ Podala jej najmenej zaujímavý prút – priehľadný biely. „S týmto sa pracuje najľahšie.“

Orsola sa ďalšiu hodinu trápila s bielym sklom, pálila ho a popálila aj seba, spadlo jej, vyrábala len nerovné koráliky s hrčkami na rôznych miestach, všetky boli škaredé a krivolaké. Zdalo sa jej nemožné obracať kovový drôtik stále rovnakým tempom a zároveň druhou rukou robiť s lopatkou niečo úplne iné, zatiaľ čo nohou musela stláčať mechy. Akoby žonglovala s tromi predmetmi rôzneho tvaru a hmotnosti.

„Mariavergine,“ zašomrala Elena po tom, čo Orsola vyrobila pár korálikov. „Nechápem, prečo si Maria myslí, že sa to niekedy naučíš.“

Orsola očervenela ako prvý sklenený prútik, ktorý si vybrala. Veľmi jej nepomáhal ani fakt, že Elena nemala skúsenosti s učením. Nevysvetlila jej dôležité veci, predpokladala, že ich dievčina ovláda, a rýchlo strácala trpezlivosť. Keď už viete, ako niečo urobiť, len ťažko sa vžijete do kože niekoho, kto to robí prvý raz. Orsole pripomínala Maddalenu, ktorá prevracala oči a vzala jej nôž, keď podľa nej príliš pomaly čistila fazuľu, alebo jej vytrhla lopatku na pranie z rúk, keď ju učila, ako rýchlejšie máčať bielizeň.

Ako tak pracovali – Orsola zápasila s korálikmi a Elena ju kritizovala a sem-tam jej vzala drôt, aby zabránila katastrofe –, do kuchyne prichádzali členovia rodiny Barovierovcov, nosili vodu, citróny, olivy, naháňali loptičky a jeden druhého. Niektorí im nevenovali jediný pohľad, iní Orsole nazerali cez plece, aby videli, čo robí. Jedno dieťa začulo, ako Orsola popod nos zanadávala, keď pokrivila predtým dokonalý korálik, a so smiechom vybehlo na dvor. „Maledizione! Rossová povedala maledizione!“

Napokon sa Orsole podarilo vytvoriť jeden celkom pekný korálik typu ulivetta spoletta. Oválne koráliky sa jej vyrábali ľahšie, asymetrické hrčky na nich nebolo vidieť tak ako na guľatom koráliku typu paternostro.

Elena prikývla. „To stačí.“ Keď ho Orsola umiestnila do krabičky s popolom vedľa korálika, ktorý na ukážku vyrobila jej učiteľka –, jediného, ktorý stál za to, aby ho nechali vychladnúť –, spolu s únavou pocítila pýchu. Oprela sa o stoličku a natiahla si ubolený chrbát.

Elena sfúkla plameň na kahane a postavila pred ňu pohár vína, čím jej po prvý raz preukázala láskavosť. No treba uznať, že od nej bolo veľmi štedré už len to, že vôbec ukázala konkurencii, ako sa vyrábajú koráliky – aj keď to mala nakázané.

„Musíš veľa cvičiť, kým sa naučíš vyrábať pekné koráliky,“ poznamenala po tom, čo do seba na jeden hlt prevrátila pohár s vínom. Orsola videla takto hltať víno jedine Marca. Myslela si, že víno sa má popíjať.

„Najťažšie na tom je robiť tri veci naraz,“ ponosovala sa Orsola. „Obracať sklo, tvarovať ho a zároveň stláčať mechy.“

„Len počkaj, keď ich začneš ozdobovať a budeš pridávať druhú alebo tretiu farbu. Až potom zistíš, čo je naozaj ťažké!“

Orsola sa tak veľmi sústredila na to, aby zvládla nudný biely korálik, že zabudla, koľko techník ju ešte len čaká.

„A každá farba – či už priesvitná, číra alebo nepriehľadná – reaguje na teplo inak,“ pokračovala Elena. „A musíš sa naučiť, ako pracovať s dvomi rôznymi farbami naraz. Keď potom začneš pridávať tretiu či štvrtú farbu, musíš vedieť, ako to urobiť tak, aby si korálik nezničila, pretože ten sa zmení zakaždým, keď ho strčíš do ohňa. Keď sa sklo rozpáli, všetky farby vyzerajú ako oranžová, takže si musíš pamätať, ktorá je ktorá. Ale k takým komplikovaným veciam sa dostaneš až oveľa neskôr. Najprv sa musíš naučiť, ako narábať s roztaveným sklom na drôtiku. Máte doma med? Je priehľadný a tečie podobne ako horúce sklo.“

Orsola prikývla.

„Naber si kúsok medu na paličku, obracaj ju v rukách a skús med aj presunúť na druhú paličku. Tak môžeš cvičiť.“

Orsola sa snažila predstaviť si, ako sa pred matkou a bratmi hrá s paličkami a medom. Giacomovi to možno nebude prekážať, ale Marco sa jej bude posmievať a Laura Rossová bude krútiť hlavou. Určite jej pripomenie, že ju čaká hŕba šiat na pranie.

„Nenechaj sa znechutiť,“ povzbudila ju odrazu Elena. „Naučíš sa to, pretože musíš. Súdiac podľa toho, čo mi povedala Maria.“

„Robím to, aby som pomohla svojej rodine.“

„Nuž, ja robím s kahanom, aby som nemusela vstúpiť do kláštora.“

Orsola prikývla. Tiež sa nemienila stať mníškou, hoci sa k tomu uchyľovalo množstvo žien, ktoré zostali na ocot. Ona však nič také neplánovala.



„Čo to robíš?“

Marco zízal na sestru, ktorá otáčala med na jednej paličke a zároveň ho tvarovala druhou. Okvapkala ním celý kuchynský stôl a musela sa presunúť na dvor, kde med na slnku žiaril ako zlato. Orsola predpokladala, že ju nikto nevyruší, nečakala, že niekto vyjde z dielne. Marca sprevádzala matka.

„Ja… hrám sa.“

Marco zatskal. „Prečo len mám takú lenivú sestru? Asi som prekliaty.“

Orsola očervenela. Jej brat o nej aj tak nemal bohvieakú mienku, no práve na Marca chcela urobiť dojem. Potrebovala to. Pripadalo jej to nemožné.

Marco nebol veľmi zvedavý. Stačila mu jedna otázka a uspokojil sa aj s chabou odpoveďou. Očividne mal plné ruky práce, lebo niesol svoju čašu s uškami v tvare levov.

„Mala by som ísť s tebou,“ dohovárala mu Laura Rossová.

„Nepotrebujem, aby mi vlastná matka strkala nos do obchodov.“ Marco prudkým pohybom otvoril dvere a vyšiel na calle.

„Kam ide?“ spýtala sa Orsola.

„Ukázať Klingenbergovi svoju čašu. Zdá sa, že ten Nemec ju chce vidieť. Marco je presvedčený, že je taká krásna, že Rossovcom zaistí objednávky.“

Laura sa ponáhľala za synom a Orsola za nimi zavolala: „Che San Nicolò te tegna ’na man sul cao!“ No nebola si istá, či Marco potrebuje zrovna požehnanie.

Opäť si na paličku nabrala kúsok medu a otáčala ju medzi palcom a ukazovákom. Snažila sa vycvičiť si ruku tak, aby sa hýbala hladko a udržala med pod kontrolou, nie naopak. Niekedy mala pocit, že má navrch a med ju poslúcha. No potom sa jej vytrhol ako neposlušné dieťa a kvapol z paličky na tanierik, ktorý si položila pod ruky presne na tento účel. Po hodine sa jej zmocnil pocit, že k ovládnutiu medu nie je o nič bližšie ako predtým.

„Čo robíš?“ Ozvalo sa znovu. Tentoraz sa jej to však miernejším hlasom pýtal Giacomo.

Orsola odložila paličky na tanierik, kde sa už z medu vytvorila malá mláčka. „Snažím sa pracovať so sklom.“

„So sklom?“ Giacomo strčil prst do medu a oblizol ho. „Sranda, vôbec nechutí ako sklo.“

„Cvičím s medom.“

Brat sa usmial.

„Nesmej sa. Chcela… chcela by som sa naučiť robiť koráliky nad kahanom. Navíjajú sa na drôtik nad plameňom. Už si to niekedy videl?“

„Párkrát. Nie je to veľmi efektívne. Oveľa viac ich vyrobíš, keď ich odrezávaš z ťahanej tyče.“

„Tieto budú krajšie. Zdobené.“ Vysvetlila mu, čo jej navrhla Maria Barovierová, ako ju Elena Barovierová začala priúčať práci nad kahanom a ako jej odporučila trénovať s medom. Giacomo jej neskočil do reči, netváril sa skepticky a ani ju nevyhrešil. Keď dorozprávala, chvíľu mlčal.

„Orsola, koráliky nás nezachránia,“ skonštatoval napokon. „Máme priveľa dlhov.“ Odmlčal sa. „Vieš, že Marco odišiel aj s čašou do Benátok za Klingenbergom? Myslí si, že tá čaša nás zachráni.“

„Videla som, ako ju berie preč. Raz som sa z nej potajomky napila a celá som sa obliala.“

„Aj ja!“

Zasmiali sa.

„Klingenberg nie je hlúpy, okamžite si to všimne,“ poznamenal Giacomo. „Odmietne Marcovu ponuku vyrábať ich iba preňho a brat sa vráti celý bez seba.“

„Ďalší dôvod vyrábať koráliky. Pre našu dielňu nebudú predstavovať žiadnu konkurenciu, ale trošku si vďaka nim privyrobíme. Možno dosť na to, aby sme si kúpili zeleninu na trhu alebo na niečo pre dieťa.“

Chvíľu mlčali a mysleli na budúceho brata alebo sestru. Giacomo kývol na med. „A ako ti to ide?“



„Každý deň tri týždne.“



































































































„Je to ďaleko?“

